વોટસેપના ગ્રુપ એ ધૂળેટીના દિવસે રંગથી ભરવામાં આવતા પાણીના હોજ જેવા હોય છે. એમાં જે બે-ત્રણ અદક-પાંહળાઓએ લઇ-દઈને આ ઉપાસણ કર્યું હોય એ લોકો સૌ પહેલાં અંદર પડતા હોય છે. પછી આણું કરવામાં આડાઈ કરતી વહુ જેવા બાકીનાઓને મને-કમને અંદર ખેંચવામાં આવતા હોય છે. વોટસેપમાં ફીલ્મ, સાહિત્ય, સંગીત કે સત્સંગ ક્ષેત્રે લોકોમાં જાગૃતિ લાવવા અને એમને પ્રવૃત્ત કરવાના હેતુથી ગ્રુપ બનાવવાનો રીવાજ છે. દઈ જાણે આવી જાગૃતિથી કોનો, કેટલો અને કેવી રીતે ઉધ્ધાર થતો હશે, પણ મોટે ભાગે બે-ચાર હરખપદૂડાઓ આવા ઉચ્ચ હેતુથી શરૂઆત કરતા હોય છે. પછી એ વિષય બાબતમાં થોડોઘણો રસ કે જાણકારી ધરાવતા લોકોને ચોટલી પકડીને ઝબોળવામાં આવે છે. અત્યારે તો એ હાલત છે કે તમે પાંચ માણસ વચ્ચે કોઈ જોક માર્યો હોય એના બીજા કે ત્રીજા દિવસે તમને આઠે પ્રહર જેમાં ફટીચર/ હથોડા જોક્સ ઝીંકવામાં આવતા હોય એવા ગ્રુપના સભ્ય બનાવી દેવામાં આવ્યા હોય એવું બની શકે!